OBH 4902/1998.
Az állampolgári jogok országgyűlési biztosának jelentése
Ügyintéző: dr. Németh Andrea

Az eljárás megindulása

A panaszos beadványában sérelmezte az önkormányzat határozatát, melyben a rendszeres szociális segély iránti kérelmét elutasította.

A vizsgálat a szociális biztonsághoz való jog érintettsége miatt indult.

A tényállás és a vizsgálat megállapításai

A panaszos munkaviszonyban nem áll, semmiféle jövedelemmel nem rendelkezik, rendkívül nehéz szociális körülmények között él.

A panaszos az állampolgári jogok országgyűlési biztosához benyújtott beadványában sérelmezte az önkormányzat határozatát, melyben a rendszeres szociális segély iránti kérelmét elutasította.

Alkalmazott jogszabály

1993. évi III. törvény a szociális igazgatásról és szociális ellátásokról

33. § (1) A települési önkormányzat a megélhetése alapjául szolgáló jövedelem pótlására jövedelempótló támogatásban részesíti azt a munkanélkülit,
a) aki az Flt. alapján munkanélküli járadékban részesült, és a munkanélküli járadék folyósítása időtartamának lejártát követően az Flt. alapján más munkanélküli ellátásra nem jogosult, és keresetpótló juttatásban nem részesül,
b) akinek részére a munkanélküli járadék folyósítását keresőtevékenység folytatása miatt a folyósítási idő lejártát megelőzően szüntették meg, és a keresőtevékenységet követően az Flt. alapján munkanélküli ellátásra nem jogosult,
c) akinek a munkanélküli járadékra való jogosultsága az Flt. alapján támogatott képzés időtartama alatt szűnt meg, és a képzés megszűnését követően az Flt. alapján munkanélküli ellátásra nem szerzett jogosultságot,
feltéve, hogy családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 80%-át.

34. § (1) Nem állapítható meg jövedelempótló támogatás annak a munkanélkülinek, aki
d) az illetékes megyei (fővárosi) munkaügyi központtal (a továbbiakban: munkaügyi központ) az Flt. 25. §-ának (3) bekezdésében, az önkormányzattal pedig az e törvényben szabályozott együttműködést nem vállalja.

37/A. § (1) A települési önkormányzat rendszeres szociális segélyt állapít meg annak a személynek, aki
a) a 18. életévét betöltötte, de aktív korú és munkaképességét legalább 67%-ban elvesztette, illetve vakok személyi járadékában részesül,
c) aktív korú nem foglalkoztatott,
feltéve, hogy megélhetése más módon nem biztosított.
(3) Az (1) bekezdés c) pontja alkalmazásában aktív korú nem foglalkoztatott személynek minősül az, aki a jövedelempótló támogatás folyósításának időtartamát kimerítette, illetőleg igazolja, hogy a rendszeres szociális segély iránti kérelme benyújtását megelőző három évben az illetékes munkaügyi központtal legalább két év időtartamig együttműködött, és keresőtevékenységet nem folytat, ide nem értve az Szt. 34. § (3) bekezdés d) pontja szerinti keresőtevékenységet.

37/B. § (1) Nem állapítható meg rendszeres szociális segély annak
a) a személynek, aki
b) az aktív korú nem foglalkoztatott személynek, aki
ba) a jövedelempótló támogatásra való jogosultságának időtartama alatt együttműködést nem vállalónak minősült a 34/A. § (1) bekezdése szerint,

A vizsgálat megállapításai 

A vizsgálat megállapította, hogy a panaszos a rendszeres szociális segély megállapításához szükséges feltételeknek nem felel meg.

Az 1993. évi III. törvény 37/A. § (1) c. pontjának értelmében a települési önkormányzat rendszeres szociális segélyt állapít meg annak a személynek, aki aktív korú nem foglalkoztatott, feltéve, hogy megélhetése más módon nem biztosított. A (3) bekezdés b. pontja értelmében aktív korú nem foglalkoztatottnak minősül az a személy, aki a jövedelempótló támogatás folyósításának időtartamát kimerítette, illetőleg igazolja, hogy a rendszeres szociális segély iránti kérelme benyújtását megelőző három évben az illetékes munkaügyi központtal legalább két év időtartamig együttműködött, és keresőtevékenységet nem folytat.
A rendelkezésre álló iratok alapján megállapítható, hogy a panaszos jövedelempótló támogatásban nem részesült, esetében a jogosultság feltételei nem állnak fenn, valamint nem szerzett jogosultságot munkanélküli ellátásra, a munkaügyi központtal nem működött együtt.
A vizsgálat megállapította, hogy az 1993. évi III. törvényben meghatározott feltételek szerint a panaszos rendszeres szociális segélyre nem jogosult. A szociális segélyre való jogosultság feltétele a munkaképesség 67%-os elvesztése, illetve a jövedelempótló támogatás folyósításának időtartamának kimerítése, vagy a munkaügyi központtal történő együttműködés. A panaszos az említett feltételekkel nem rendelkezik, így rendszeres szociális segélyre nem jogosult, az önkormányzat erre vonatkozó határozata nem jogszabályellenes.

A vizsgálat alkotmányos jogokkal kapcsolatos visszásságot nem tárt fel, ezért ajánlással nem élek.

Budapest, 1998. december 17.

Gönczöl Katalin